Prelegerea online „«Contaminația» în lingvistica istorică și în teoria morfologică”, susținută de lingvistul Martin Maiden de la Universitatea Oxford în cadrul Conferințelor Școlii Doctorale a Facultății de Litere

Vineri, 29 martie 2024, în cadrul Conferințelor Școlii Doctorale de Litere (SDL) – Lingvistică, va avea loc conferința „«Contaminația» în lingvistica istorică și în teoria morfologică”, susținută de profesorul Martin Maiden – Statutory Professor of the Romance Languages, Fellow of Trinity College al Universității Oxford.
Evenimentul se va desfășura online, iar persoanele care doresc să ia parte la conferință se pot conecta accesând acest link. 
Invitatul este afiliat Școlii Doctorale de Litere a Universității din București. Totodată, profesorul Martin Maiden este cercetător principal titular în cadrul Secțiunii de Științe Umaniste a Institutului de Cercetare al Universității din București (ICUB).
Profesorul Maiden este Statutory Professor of the Romance Languages, Fellow of Trinity College la Universitatea din Oxford, precum și Fellow of the British Academy și membru al Academia Europaea. Contribuția fundamentală la dezvoltarea studiilor românești în mediul anglo-american i-a fost recunoscută în România prin decernarea titlului de Doctor Honoris Causa al Universității din București, prin decorația Ordinul Național „Serviciul Credincios” în grad de Comandor, precum și prin calitatea de membru de onoare al Institutului de Lingvistică „Iorgu Iordan – Alexandru Rosetti” al Academiei Române.
Domeniile predilecte de interes academic ale lui Martin Maiden sunt istoria și structura limbilor romanice, profesorul acordând o atenție deosebită limbii române, altor varietăți romanice de est și dialectelor italo-romanice. Alte subiecte de cercetare abordate de către profesorul Martin Maiden sunt lingvistica istorică, morfologie teoretică și dialectologia.
Profesorul Martin Maiden a fost editor consultant al unor cărți, publicate de Oxford University Press, care au ca subiect limba română: The Grammar of Romanian (anul 2013) și The Syntax of Old Romanian (anul 2016). De asemenea, lingvistul a coordonat (în calitate de coeditor) o serie de tratate academice fundamentale de lingvistică romanică: The Cambridge History of the Romance Languages (două volume, publicate în anul 2010, respectiv 2013), The Oxford Guide to the Romance Languages (anul 2016) și The Cambridge Handbook of Romance Linguistics (anul 2022). 
Mai multe informații despre activitatea didactică și de cercetare a profesorului Martin Maiden pot fi consultate aici și aici.
